L’Ajuntament de Paterna habilita un correu electrònic per a facilitar la inscripció a tots els interessats a formar part del Voluntariat Ambiental
20/07/2015

# L’Ajuntament de Paterna habilita un correu electrònic per a facilitar la inscripció a tots els interessats a formar part del Voluntariat Ambiental

[![Imatge del bosc de la Vallesa](/images/noticias/recurso/vallesa.jpg)](/images/noticias/recurso/vallesa.jpg)

20.07.2015

L’Ajuntament de Paterna ha habilitat l’adreça de correu electrònic voluntariomedioambientalpaterna@gmail.com per a facilitar la inscripció en la Borsa de Voluntariat Ambiental a tots aquells paterners i paterneres interessats a col•laborar en la protecció del medi ambient del municipi.

La Borsa de Voluntariat Ambiental de Paterna és una de les primeres mesures que va portar a cap el nou equip de govern que, tot just arribar a l’Alcaldia, va començar a preparar les bases per a instaurar esta borsa de voluntaris que permetrà, d’una forma coordinada i unificada, fer més efectiu este servici altruista entre la població paternera.

Entre les activitats a desenrotllar pel cos de voluntariat ambiental destaquen entre altres, la divulgació de la informació d’autoprotecció i mesures preventives en cas d’incendi forestal, la divulgació i suport d’informació d’interés referent a les zones de risc d’incendis forestals o la col•laboració en les labors d’informació i conscienciació de les pràctiques mediambientals en els accessos i punts crítics de la massa forestal.

Així mateix, les persones que formen part d’esta borsa municipal participaran en jornades de rehabilitació i neteja de les zones forestals vulnerables i rebran la formació tècnica i l’assessorament necessari per a desenrotllar la seua voluntària labor de la manera més efectiva.

Per a la gestió d’este voluntariat forestal, l’Ajuntament de Paterna ha constituït un Comité Rector que s’encarregarà d’establir les actuacions de cada un dels grups de voluntaris, de designar les zones i les dates d’actuació de cada un dels grups i de responsabilitzar-se d’enviar la fitxa descriptiva de l’activitat a realitzar.

L’alcalde de Paterna, Juan Antonio Sagredo ha recordat que “l’objectiu d’esta borsa és conformar un voluntariat actiu i degudament format i assessorat per a fomentar la participació de la ciutadania en l’atenció i protecció del medi ambient d’una manera organitzada, coordinada i programada”.